Hartseer einde vir siek walvis | Netwerk24
Deur Jackie Kruger 17 April 2019 17:40
Die verhaal van 'n jong boggelrugwalvis wat by Pienaarstrand naby Groot-Brakrivier in die Suid-Kaap uitgespoel het, het hartseer geëindig.
Die walvis was baie siek en moes van kant gemaak word, sê Tersia Marais van die Stranded Marine Animal Network Team (Smart), 'n organisasie wat hom beywer vir die redding en bewaring van mariene soogdiere en seeskilpaaie.
Marais is Dinsdagoggend net ná 07:00 van die walvis verwittig en is na die toneel. "Die walvis was toe nog in die branders so 50 m van die strand af. Hy was definitief besig om te strand," sê sy.
Die jong boggelrugwalvis Dinsdag by Pienaarstrand naby Groot-Brakrivier. Die foto is met 'n hommeltuig geneem. Foto: Bernardino Marques
Volgens Marais was die jong walvis se toestand baie sleg.
"Dit was die eerste keer in my lewe dat ek 'n walvis se ribbekas sien uitsteek onder die vel. Die walvis was oortrek met see-luise wat ook 'n aanduiding is van 'n dier wat nie gesond is nie."
Smart se veearts, dr. Frans de Graaff van Hartenbos, is geraadpleeg, maar volgens Marais het hy gesê die dier is te swak om gered te word en moet uit sy lyding verlos word.
Die boggelrugwalvis Dinsdag van naderby gesien by Pienaarstrand naby Groot-Brakrivier. Foto: Rene Hodges
'n Reënboog Dinsdag in die verte terwyl 'n jong boggelrugwalvis in die vlakwater op Pienaarstrand naby Groot-Brakrivier lê. Foto: Tersia Marais
Omdat die gety teen die reddingspan gewerk het, moes hulle vir laagwater wag en die dier is omstreeks 17:00 van kant gemaak.
Die proses is in samewerking met die departement van omgewingsake uitgevoer. Wetenskaplikes het Woensdag weefsel van die karkas verwyder vir toetse.
Die karkas sal deur die Mosselbaai-munisipaliteit verwyder word.
Mense wat enige gestrande mariene soogdiere of seeskilpaaie teëkom van Gourits (buite Mosselbaai) tot Wildernis in George, kan Smart by 072 227 4715 bel.